
KÉRI KATALIN 


ÁBSTRACT 


After a brief historical overview, the paper presents the 19"-century history of teacher 
education in Spain. Ihe continuous, sometimes turbulent, rapid transformations of 
Spanish politics can also be traced in the field of educational policy with the help of 
resources. The first normative school in the country opened in 1839, but the foun- 
dations for teacher training (and public education) were laid down by the Moyano 
Act of 1857. After that, secondary teacher training began to develop. Based on the 
literature, the paper summarizes the content that characterized the training of 
Spanish teachers, covers the development of the number and salary of teachers, and 
refers to the main phases of the development of the teaching profession. A new result 
ofthe research is the exploration and presentation of contemporary Hungarian press 
articles related to Spanish teachers. Ihe writing concludes with a brief perspective 
ofthe early 207 century. 

Keywords: Spanish education, Moyano Act, teacher training, history of profession- 
alisation, pedagogical press 


BEVEZETÉS 


A pedagógus professzió történetének kutatása az elmúlt években számos ne- 
veléstörténész érdeklődésének fókuszában áll. A téma vizsgálatának hazai 
kutatástörténeti előzményeit a közelmúltban Fizel Natasa foglalta össze magyar 
nyelven (2017), kiemelten is áttekintve Németh András 11, ezzel kapcsolatos, 
magyar és nemzetközi szinten is fontos és mértékadó publikációját. Professzor 
Úr 70. születésnapján, munkássága, iskolateremtő egyénisége előtt tisztelegve 
ebben a tanulmányban a tanítói szakma formálódásának, csomópontjainak 
14-20. század közötti, spanyolországi története kerül röviden bemutatásra, 
jelezve azokat a főbb szakirodalmi és forrásalapokat, amelyek segítségével 
— további kutatások során — ez a téma részletesebben, mélyebben is kibontható, 
megteremtve ezzel az összehasonlítás lehetőségét. (Ehhez Németh András több, 

régebbi és újabb műve (pl.: 1990.; 2005.; 2012.), valamint Donátb Péter (példá- 
ul: 2008.), Kelemen Elemér (például: 2007.), Szabolcs Éva, Baska Gabriella és 
Nagy Mária (például: 2001.) munkái és további kutatók könyvei, tanulmányai 
jelenthetnek kiváló segítséget.) 

A tanítói professzió kialakulásának spanyolországi történetét összefoglalni 
egyszerre könnyű és nehéz feladat. Könnyű, mert annak folyamatában számos, a 
magyarországi professziótörténethez hasonló csomópontot ismerhetünk fel, töb- 
bé-kevésbé a hazai eseményeinkkel egybeeső történeti időpontokban, ami legtöbb 
esetben a nemzetközi tendenciáknak, a fejlődés hasonló ütemének, a szakmásodás, 
a társadalmi modernizáció 19. századi sajátosságainak köszönhető, Másrészt nehéz 
egy ilyen összegzés elkészítése, hiszen a spanyol tanítóképzés, a tanítói professzió 
történeti alakulásának hátterében az Ibériai-félsziget nagyobbik államának sajátos 
etnikai, politikai, kulturális és földrajzi arculata húzódik. Nehézséget okozhat az 
is, hogy a szakirodalom és a forrásanyag is tetemes mennyiségű. Jelen bemutatás 
ezek miatt mindössze a tanítói szakmásodás főbb spanyol állomásainak tömör 
összegzése, a kezdetektől a 19-20. század fordulójáig. Ezeknek a felvázolásához 
több helyen utalás történik az ottani oktatásügy korszakonkénti alakulására, a 
teljesség igénye nélkül felidézve a professziótörténet fontosabb hispán részleteit. 
Hazai, saját sajtókutatásra alapozva kiegészíti ezt egy olyan rész, ahol a spanyol- 
országi tanítóság korabeli magyar reprezentációjáról közlünk adatokat, 


A SPANYOL TANÍTÓKÉPZÉS KEZDETEI 


A 19. század előtti Spanyolországban — hasonlóan Európa más államaihoz — a 
tanítók azok közül a diákok közül kerültek ki, akik saját diákéveiket követően 
(akár részben azzal párhuzamosan) egy-egy tapasztalt tanár mellett próbálták 
elsajátítani a tanítás módszereit. Spanyolországban a források szerint már a 14. 
században vizsgát kellett tenniük a tanítóknak. II. ( Trastámara) Henrik (1333— 
1379) kasztíliai és leóni uralkodó rendelete szerint 1370-től a Kasztíliai Udvari 
Tanács előtt kellett bemutatni felkészültségüket (Montagut Contreras, 2014.), és 
később is arról született döntés — II. (Okos) Fülöp (1527-1598) királyi rendelete 
szerint —, hogy senkit nem szabad tanítóként alkalmazni az iskolákban úgy, ha 
nem tett tanúbizonyságot az Udvari Tanács előtt arról, hogy birtokában van a 
gyermekek tanításához szükséges tárgyi és módszertani ismereteknek, illetve 
arról, hogy ismeri jól a keresztény tanításokat, és azok szerint is él. Ezen felül a 
nagyhírű uralkodó egy olyan tanfelügyelői bizottságot állított fel, amelynek tagjai 
évente végiglátogatták az iskolákat, és ellenőrizték a tanítók munkáját (Damsegux, 
Solana, 1967. 192—193.). A ránk maradt adatok szerint 1600 táján Madridban 
körülbelül húsz vizsgát tett tanító dolgozott az alapszintű iskolákban, amelyek 

mellett természetesen több, , képesítéssel" nem rendelkező tanerővel működő 
zugiskola is létezett a városban. 

A 17. században aztán 1640-1642 között létrejött az a céhszerű képződmény, 
a Szent Cassianusról elnevezett Testvéri Szövetség (Hermandad de San Casiano), 
amelynek valamennyi tagja madridi illetőségű tanító volt, s amely szabályzatában 
előírta, hogy csakis vizsgát tett tanítók léphetnek a soraiba. Az , inast" itt gyakor- 
noknak (el pasante) nevezték, aki 12 és 20 éves kora között a tanító , segédjeként" 
működött. Ezt követően, a 20. életév betöltése után vizsgát kellett tennie (1653- 
tól) a fentebb említett Kasztíliai Udvari Tanács (Consejo de Castilla) előtt, ahol a 
Szövetség idősebb tagjai mérték fel tudását a következő tárgyakból: írás, olvasás, 
helyesírás, számtan, spanyol történelem, keresztény tanítások és a gyermekek 
tanításának művészete" (Montagut Contreras, 2014.). Ahhoz pedig, hogy valakit a 
vizsgára bocsássanak, majd tanítóként alkalmazzanak, még további három igazolást 
kellett bemutatni: a keresztlevelet, mely a tanító vallási hovatartozását bizonyította, 
a vértisztaságot (hogy az illető nem zsidó vagy muszlim felmenők leszármazottja), 
és egy, az erkölcsös életvitelre vonatkozó igazolást attól a plébánostól, akinek a 
gyülekezetéhez a tanítójelölt tartozott. Hasonló testvéri szövetségek alakultak 
később Barcelonában, Toledóban, Valenciában, Zaragozában, Sevillában, Jerezben, 
Granadában és másutt is (Martínez Navarro, 1998. 72.). Ugyanakkor az ország 
kisebb településein többnyire a plébánosok, sekrestyések látták el a tanítói felada- 
tokat, és fordítva: általában maguk a tanítók is foglalkoztak egyházi teendőkkel. 
Magyarország számos településéhez hasonlóan Spanyolországban sem volt ritka, 
hogy kiérdemesült vagy hadirokkant katonák, idős cipészek vagy más mesterség 
képviselői látták el a tanítói feladatokat (Ruíz Berrio, 1998. 106.). 

A spanyol tanítóképzés második korszaka a Felvilágosodás idején kezdődött, 
nagyjából 1759 táján, amikor az első képzőközpontok megszerveződtek. Ebben 
a korban, III. Károly (1716—1788) 1780-ban kiadott uralkodói rendelkezésének 
köszönhetően ment végbe a fentebb említett Szent Cassianus Testvéri Szövetség 
képzőintézménnyé alakulása; ennek neve az , Alsófokú Iskolák Tudományos 
Kollégiuma" (Colegio Académico de Primeras Letras) lett. A gyakornokok számára 
heti egy napon kötelező volt részt venni ezen iskola felkészítő kurzusain. 1786-ban 
aztán megszerveződött a , Tanítók Akadémiája" (Academia de Maestros), mely 5 
évvel később, 1791-ben öltött hivatalos jelleget, akkor már az , Alsófokú Tanítás 
Akadémiája" (Academia de Primera Educación) névvel (Damseaux, Solana, 1967. 
263.). 1804-ben megalakult a madridi vizsgabizottság ( Junta de Exámenes), melynek 
az elnökén túl három tanító és egy titkár volt a tagja. 

A KÖZÉPFOKÚ TANÍTÓKÉPZÉS 
RENDSZERÉNEK KIÉPÍTÉSE 


A modern spanyol oktatási rendszer kiépítése a 19. század elején kezdődött. 
Az 1812-es cádizi alkotmány kötelezte az államot az oktatásügyről való gon- 
doskodásra. Az alkotmány bevezetése a közoktatást nemzeti ügyként definiálta. 
A valamennyi állampolgár egyenlőségét hirdető dokumentum 366. cikkelye 
kimondta, hogy mindenki számára kötelező az oktatás, és hogy valamennyi 
településen iskolát kell állítani. 1813-ban mindez megerősítést nyert, kiegészítve 
azzal, hogy az oktatás ingyenes és szabad. VII. Ferdinánd (1784-1833) második 
uralkodói ciklusához köthető abszolutista rendszere 1814-től ezeket a törekvé- 
seket más keretek közé állította, az iskolaügy tekintetében is újra nőtt az egyház 
(a jezsuiták) befolyása. 

1820-23 között a liberális politika az oktatásügyben is ismét másfajta lépése- 
ket tett, így például az 1821-es Általános szabályzat a népoktatásról (Reglamento 
General de la Instrución Pública) kimondta az állami, közös, egységes és ingyenes 
oktatás elvét. Előírta valamennyi, száz lakosnál nagyobb falu számára az alapfokú 
iskola állítását. Ezt a szabályzatot 1826-ig több további, többek között az iskolák 
tanterveit leíró szabályzat követte, a spanyol neveléstörténetben ezek összefoglaló 
elnevezése (Francisco Tadeo Calomarde herceg neve után, akinek fontos szerepe 
volt ezek kidolgozásában) Calomarde-terv (El sistema educatívo espanol 2000, 
40.). A tanítóképzés valódi, széles körű intézményesülése is ez idő tájt kezdődött. 
Az 1814-es Ouintana féle tervezet (Plan Ouintana) és az 1822-ben született , Az 
alsófokú oktatás terve és szabályzata" (Proyecto y Reglamento de Primera Ensefanza) 
a tanítójelöltek számára vizsgát írt elő. Az 1825-ös Iskolai terv, más néven az Alsó- 
szintű iskolák általános szabályzata (Plan de Escwelas vagy Reglamento General de 
Primeras Letras) többek között megkövetelte a tanítóktól a vizsgát és a képzettséget, 
meghatározta a fizetési kategóriákat, és állami tanfelügyelő bizottságokat hozott 
létre (Esteban, López Martín, 1994. 450.). 

1833 és 1840 között, a Régensség időszakában Mária Krisztina királynő ismét 
kiemelt figyelmet fordított az oktatásügyre is. 1834-ben például szabályzatban 
rendelték el egy központi normaiskola és több tanítói szeminárium felállítását, 
1836-ban pedig Spanyolország Rivas nevű minisztere kiadta a ,Rivas herceg terve" 
(Plan Dugue de Rivas) című, a közoktatás egészét szabályozó, 134 cikkelyből álló 
szabályzatot, amelyben szerepelt az, hogy valamennyi tartománynak normaiskolát 
kell állítania a tanítóképzés színvonalának emelése érdekében, Madridban pedig 
a királyság központi normaiskoláját kell létrehozni. (Spanyolországban ettől az 
időszaktól kezdve a tanítóképzés felsőfokú kereteinek megszervezéséig szinte 
minden jogi dokumentum szövegében, az intézmények nevében és a köznapi 
szóhasználatban is ,normaiskola" volt a tanítóképző neve.) 

Ezt, a nagyon rövid ideig hatályban lévő szabályzatot követte aztán az 1838-as, 
melynek nyomán 1839-ben végül valóban megnyílott az ország első normaiskolája, 
melyet a spanyol neveléstörténet (az óvodaügy és tanítóképzés) jeles alakja, Pablo 
Montesino y Cáceres (1781—1849) vezetett. Az iskola szervezeti szabályzata 
1843-ban készült el, és 1849-ig volt érvényben. Valamennyi tartomány 2 diákot 
küldhetett ebbe az iskolába, és 6000 ezüst reált kellett, hogy fizessen. Ennek a 
tulajdonképpeni szemináriumnak a keretei között (csakúgy, mint Európa számos 
más országában, köztük hazánkban is) a tanítók megismerhették, milyen a jó 
iskola, melyek a legeredményesebb nevelési módszerek, ezen felül pedig alapvető 
műveltségi ismereteiket is bővíthették. A , Nevelés alapjai és az oktatás mód- 
szerei" című tárgy keretei között tanultak például némi anatómiát, fiziológiát, 
lélektant, didaktikát, iskolai szervezettant. Mivel azonban 1844 után az ország 
sok tartományában szerveződött hasonló normaiskola (összesen 42), a képzés 
színvonala csökkent. Éppen ezért hamar, már 1849-ben szükségessé vált ezen 
iskolák számának a csökkentése is, az akkori kormányzat harmincra redukálta 
a számukat. Az 1849. május 15-én kelt országos szintű szabályzatban ismét azt 
fogalmazták meg, hogy a normaiskola célja ,az alsófokú iskolák számára megfelelő 
tanítók képzése" (Esteban, López Martín, 1994. 450.). 

Az oktatásügyet érintő törekvéseknek köszönhetően a korszakban az iskolák 
és a tanítók száma is jelentősen emelkedett, annak ellenére, hogy 1844 és 1854 
között az ország viharos politikai időszakot élt meg, hiszen ebben az évtizedben 16 
kormány váltotta egymást. A gyakori váltásoknak köszönhetően mindig újabb és 
újabb intézkedések történtek az iskolák és a tanítóképzés helyzetének rendezését 
illetően is, de ezek egyike sem bizonyult tartósnak. 

1857-ben jelent meg a Claudio Moyano (1809-1890) nevéhez kötődő törvény, 
amely a sok korábbi próbálkozás után — valószínűleg átfogó jellegénél fogva is — 
végre maradandó konstrukciónak bizonyult, és a 20. század végéig fennálló alapokat 
és kereteket teremtett. ( Jelentősége Spanyolország iskolatörténetében az 1868-as 
Eötvös-féle népoktatási törvényünkhöz mérhető.) Ez az 1857-es spanyol törvény 6 
és 9 éves kor között tette kötelezővé az oktatást, egységesítette és a minisztérium 
központi ellenőrzése alá rendelte magát az oktatásügyet, és minden, legalább 
500 lakosú települést kötelezett alsószintű iskolaállításra. A tanítók fizetése a 
település lakosságszámának függvénye volt. A törvény a tanítóképzés tekinteté- 
ben tulajdonképpen kevés újat hozott, inkább a meglévő állapotokat rögzítette 
109—-114. cikkelyeiben. Eszerint valamennyi tartományban és Madridban fenn 
kell tartani egy központi tanítóképzőt, ez utóbbi helyszínen az országos központi 
képzőt; minden képző mellé pedig gyakorlóiskolát kell rendelni; az iskola költségeit 
a tartományoknak kell biztosítaniuk, a madridi iskoláét pedig az államnak. A taní- 
tónő-képezdékről külön nem rendelkezett a törvény, az a rövid útmutatás szerepel 
benne, hogy ezek gondoskodjanak saját fenntartásukról. 

Ami egyébként a tanítónőképzést illeti, Spanyolországban az 1847-ben Navar- 
rában nyitott (valójában már 1841-től működő elődiskolával rendelkező) intézmény 
volt az első. Ezt követően elszórtan, főként a nagyvárosokban alakultak hasonló, 
középfokú intézetek, például az 1858-ban Madridban megnyitott központi taní- 
tónőképző. 1868 volt az az év, amikor Hispániában is országos üggyé emelkedett 
a tanítónőképzés, és rendelet szólította fel a tartományokat, hogy állítsanak kép- 
zőintézményeket (Melcón Beltrán, 1992. 199—200.). 

A tanítóság szakmásodásának fontos további lépéseit emelhetjük ki a 19. század 
második feléből is: 1864-ben keletkezett a tanítók vizsgaszabályzata (Reglamento de 
Exámenes de Maestros de Primera Ensenanza), 1868-ban pedig elkészült a , Norma- 
iskolák reformja" (Reforma de las Escwelas Normales) című dokumentum. 1887-ben 
pedig arról született törvény (melyet 1890-ben megerősítettek), hogy valamennyi 
tanítóképezde fenntartásáról az államnak kell gondoskodnia. A század legvégén, 
1898-ban sor került a spanyolországi tanítóképzők újjászervezésére, az indoklás 
szerint a ,a pedagógia támasztotta igények és a nemzeti érdek" miatt (Esteban, López 
Martín, 1994. 452). 


A KÉPZÉS TARTALMA A I9. SZÁZADBAN 


Ami a tanítóképzés curriculumát illeti, Spanyolországban már az 1825-ös terv 
előírta, hogy a tanítójelölteknek számot kell adniuk arról, hogy birtokában vannak 
,a gyermekekkel való kommunikáció művészetének", és körvonalazta az alsó osztá- 
lyok tananyagának tanításához szükséges ismereteket is; az 1839-es szabályzat 
meghatározta, hogy a jelölteknek vizsgabizottság előtt kell bemutatniuk, hogyan 
tudtak elmélyülni az serkölcsi és vallásos nevelés (a katekizmus és a Szentírás), az 
olvasás (nyomtatott és írott betűk), az írás (nagybetűk, kisbetűk), a számtan (számlálás, 
összeadás, kivonás, szorzás, osztás, közönséges és tizedes törtek), a spanyol nyelvtan 
alapjai (mondatrészek, belyesírás stb.)" tárgyak megismerésében, továbbá be kellett 
mutatniuk az iskolák irányításával kapcsolatosan szerzett ismereteiket és a módszer- 
tani felkészültségüket (Esteban, López Martín, 1994. 451.). 1846-ig azonban úgy is 
lehetett képesítővizsgát tenni, hogy a jelölt nem látogatta a normaiskola kurzusait. 

1849-ben Juan Bravo Murillo miniszter (1803-1873) a tanítóképezdékben 
2 éves tanulmányi időt írt elő, amely során vallás- és erkölcsismeretet, írást és 
olvasást, spanyol grammatikát, aritmetikát, a geometria elemeit és vonalas rajzot, 
Spanyolország történelmét és földrajzát, mezőgazdaságtant és oktatásmódszertant 
kellett tanulniuk a tanítójelölteknek. A három éves képzésben részt vevő, felsőbb 
szintű normaiskolákban tanuló diákoknak pedig mindehhez járult még többlet 
tantárgyként: az algebra elemei, a fizika, a kémia, a természetrajz, a földmérés 
alapjai és a pedagógia. A felsőfokú normaiskolák diákjai 17 évesnél idősebb, de 
25 évesnél fiatalabb hallgatók lehettek (Celada Perandones, 1996. 245.) 

Az 1857-es törvényben a 68—71. cikkelyek szólnak a tanítóképzés tartalmi 
programjáról, és ezt egészítette ki az 1858. szeptember 20-án kelt , Általános ta- 
nulmányi program az alsófokú iskolák normaiskolái számára" (Programa General 
de Estudios en las Escwelas Normales de Primera Ensefianza). Eszerint az alsó szintű 
iskolák leendő tanítóinak heti egy-egy órában hittant és Szentírás-történetet, napi 
gyakorisággal az olvasás elméletét és gyakorlatát, két, tetszőleges időben tartott 
kurzus erejéig spanyol nyelvtant és helyesírást, egy kurzus keretében a geometria, 
a vonalas rajz és a földmérés elemeit, naponta számtant, egy-egy, mindkét tárgy 
esetében két hónapos kurzus keretében mezőgazdaságtant, illetve a nevelés alap- 
jait és módszereit kellett tanulniuk. Az ehhez kapcsolódó egy éves, felső szintű 
tanítóképzés az algebra elemeit, a fizikát és a természettudományokat, az ipar és 
a kereskedelem alapjait tanító tantárgyakkal bővült. 

A tanítónőképzők esetében egy 1877-es rendelkezés szerint ezekhez a tan- 
tárgyakhoz közép szinten kapcsolni kellett még olyan, a női munkák tanítására 
felkészítő tantárgyakat, mint a kötés-varrás, alsóneműk szabása és varrása; felső 
szinten pedig a háztartás-gazdaságtant, a higiénét, az írásműszerkesztést, a hím- 
zés- és díszítés művészetét (Esteban, López Martín, 1994. 453.). 


A TANÍTÓK SZÁMA ÉS BÉREZÉSE 


Egy 1822-es összeírás szerint (amelynek adatai között nem szerepeltek a kata- 
lóniai, galíciai tartományok, valamint a Baleári- és a Kanári szigetek települései) 
Spanyolországban 7960 alapfokú iskola volt (7365 a fiúk, és 595 a lányok számára), 
amelyek 217.164 diákkal működtek. Ez a 6 és 13 éves kor közötti népességnek 
mindössze 1596-át jelentette a megvizsgált területeken. Bartolomé Cossio kutatási 
adatai szerint a tanítók száma a 19. század második felében Spanyolországban is 
jelentősen emelkedett. 1855 és 1885 között a nyilvános iskolák tanítóinak száma 
51,8296-kal, míg a magántanítók száma 1329-kal nőtt. A századvég felé ez utóbbi 
csoport növekedésének üteme aztán jelentősen lassult (Cossío, 1915.). 


























Év Nyilvános iskolai tanító ! Magániskolai tanító Összesen 

1. táblázat. A nyilvános és magániskolai tanítók számának változásai Spanyolországban 

A tanítók bérezéséről Spanyolországban már a fentebb említett 1825-ös 
szabályzat rendelkezett, ennek a XV/167-es cikkelye kimondta, hogy a tanítók 
díjazása a település népességének nagyságától függően minimum 1300 és ma- 
ximum 8000 reál legyen. (Az átlagos tanítói díjazás ennek alapján 3300—4000 
reál lett az országban.) Az 1847-es szabályzat is hasonlóan rendelkezett a tanítói 
bérekről: a 100—400 lakosú falvak tanítói 2000, a 400—1000 lakosú településeké 
3000, az 1000—2000 lakost számláló helységeké 4000, a 2000 lakos feletti falvak 
és városok tanerői pedig 5000 reált kaptak évente. További szakaszhatárokat 
állapított meg az 1857-es törvény, amelynek sajátossága, hogy a nagyvárosok 
tanítói kiemelkedően magas fizetésben részesültek, főként a fővárosban, Mad- 
ridban, ahol 9000 reál volt az éves tanítói bér (szemben a kicsi falvak tanerőinek 
3300 reálos fizetésével). 

A ránk maradt kimutatások szerint a spanyol tanítóknak csaknem fele (4496-a) 
ebben az időszakban a legminimálisabb fizetést kapta, az akkori árakkal és más 
szakmák képviselőinek a fizetésével összevetve arcpirítóan keveset. Bár a későbbi 
törvények megpróbálták közelíteni az eltérő nagyságú településeken dolgozó 
tanítók bérét, még az 1885-ös törvény is megtartotta az eltérő szinteket (Esteban, 
López Martín, 1994. 456—457.). 


Á SPANYOL TANÍTÓSÁG HELYZETÉNEK BEMUTATÁSA 
A MAGYAR SAJTÓBAN 


A témáról feltárt spanyol források tartalmát esetenként a korabeli hazai nyom- 
tatott szövegek adataival is össze tudjuk vetni, illetve meg tudjuk erősíteni, 
A századforduló táján több hazai politikai lapban, valamint a Néptanítók Lapjában 
éveken át, többször is visszatérő téma volt a spanyolországi tanítók alulfizetettsége, 
nyomorúságos állapota. 1894-ben, a Népszava című hazai lapban látott napvilágot 
egy olyan rövid cikk, amely már akkor így összegezte a spanyol tanítók helyzetéről 
szóló sajtócikkeket: , Spanyol tanítók nyomora fölirat alatt a napilapok következőt 
irnak: , A spanyol újságok állandó rovatot nyitottak a Tanítók vértanúságának, melynek 
egyik csinos példájáról nemrég számoltak be a saragossai lapok. Ugyanis San Miguel 
kerületben él egy néptanító, a kinek harmincz kitüntetése van. Ez a tanító most folya- 
modott az elöljáróságboz, hogy adjon neki koldulási engedélyt." Milyen furcsa dolog 
az, hogy a mi becsületes lapjaink csak Spanyolországban látják ezt a nyomort, 
mintha nálunk a néptanítók nem élnének épp olyan, hanem szánalomra-méltóbb 
helyzetben. De az egyik jellemző tulajdonsága a magyar , szabadelvüségnek, hogy 
a külföldi hibákat ostorozza és csak a külföld baladásáért lelkesül" (Népszava, 1894., 
6.). Több más cikkben is történt utalás arra, hogy az ottani tanítók koldulási 
engedélyért folyamodtak (Magyar Nemzet, 1900. 9.). 

A Néptanítók Lapja című pedagógiai hetilapban például egyes cikkekben a 
spanyol tanítókról is találunk adatokat. 1895-ben ezt írták a lapban: , Spanyolország- 
ban sincs kolbászból fonva a tanítók házának kerítése. Hihetetlenül nagy azon tanitók 
száma, a kik már évek óta nem kaptak fizetést. A bikaviadorok százezreket keresnek, a 
néptanítók pedig ében balnak. A spanyol pénzügyminiszter megígérte nem rég egy nála 
járt küldöttségnek, hogy gondoskodni fog róla, hogy a tanítók ezentúl ne a községektől 
húzzanak fizetést, hanem az állampénztárból. Szomorú, de egyszersmind mulatságos, 
hogy a küldöttség tagjai közt néhány oly tanitó is volt, a ki emlékezetből már meg se 
tudta mondani, bogy mikor vette fel legutolsó fizetését." (Néptanítók Lapja, 1895. 150.) 

1904-ben többször is írt a pedagógiai lap a spanyol tanítóság nehéz helyzetéről. 
A legelső, januári számban arról, hogy a tanítók segítése és anyagi-erkölcsi elisme- 
rése helyett a gyermekeket oktató személyek gyakran a gúny tárgyai, még az ottani 
operettszínpadon, a zarzuélák világában és a közmondásokban is. A terjedelmes 
cikkben ez a szövegrész szerepel: , 1900-ig a tanítók a városi vagy községi tanácsoktól 
húzták fizetésöket. Két-három jelentékeny városban, mint Madridban, Barcellonában, 
Szevillában ez a fizetés, ha nem is pontosan, de legalább bizonyos szabályszerűséggel járt ki; 
a kisebb városokban, falvakban, vidéki községekben azonban a tanítók csekély fizetésöket 
(havonként 36 és 84 kor. között) sohasem kapták meg teljesen, mert a polgármesterek 
előnyösebbnek tartották a tanítók fönntartására szolgáló összegeket a bikaviadalokra 
fordítani. (...) Spanyolország megújhodása csak iskoláiból indulhat ki. De lesz-e valaki, 
aki ezt a mentési munkát erélyesen kezdeményezbeti?" (Néptanítók Lapja, 1904. január, 
7-8.) Az egyik, ugyancsak 1904-ben megjelent tavaszi lapszám Fernando Aranjo, 
madridi minisztériumi titkár adataira hivatkozva közölte azt, a részletes adatokkal 
is alátámasztott hírt, hogy több ezer spanyol tanító fizetése nagyon alacsony, és 
40 év munkaviszony után is csak a fizetésüknek egy töredékét kapják nyugdíjként 
(Néptanítók Lapja, 1904. május 9.). A korábbi, 1895-ös hazai cikkhez hasonlóan, 
újra a Spanyol tanítók nyomora címmel jelent meg 1907-ben egy cikk, és külföldi, 
főként német beszámolók felhasználásával íródott. Akkor azt írta a magyar újság, 
hogy minimum 300, maximum 600 peseta a spanyol tanítók fizetése, ami annyira 


kevés, hogy még az ottani koldusok is jobban élnek náluk (Néptanítók Lapja, 1907. 7.). 
A TANÍTÓSÁG ÖNSZERVEZŐDÉSÉNEK, 
ÖNMŰVELÉSÉNEK EREDMÉNYEI 
A 19. század második felében Spanyolországban is megindult és kiteljesedett a 
tanítói egyesületek, művelődési és érdekvédelmi szerveződések kialakulása, ami a 


szakmásodás fontos eleme volt. A 19-20. század fordulójára az Ibériai-félszigeten 


! Ugyanezt a szöveget pár héttel korábban már a Pesti Hírlap is közölte (1895. 18.). 

is fontos kérdéssé vált a pedagógusképzés szilárd tudományos alapokra történő 
felépítése. A pedagógiai kérdések mind szélesebb körű tudományos igényű kutatása 
és tárgyalása, magának a neveléssel foglakozó tudományterületeknek akadémiai 
tudománnyá válása és az oktatási rendszer horizontális és vertikális szintjének 
a kiépülése jelentette a fő mozgatórugót. Hazánkhoz hasonlóan Hispániában is 
országos tanügyi kongresszusokat tartottak ebben az időszakban, 1882 és 1892 
volt a megrendezés éve, és természetesen ezeken a szakmai összejöveteleken is 
kiemelt kérdés volt a tanító- és tanítónőképzés. Spanyolország esetében jelentős 
erőt képviseltek a tanítóképzés vonatkozásában a kormányon kívüli, különböző 
kisebb-nagyobb csoportok, mint például az anarchisták vagy a szabadgondolkodók, 
akiknek számos elképzelésük és megmozdulásuk volt az iskolák világát érintően 
is. A Szabad Nevelés Társasága (Institución Libre de Ensefianza) tagjai például 
több fórumon tárgyalták a pedagógusképzés ügyét is. 

1867 májusában indult útjára a Spanyolországi Tanítóság (El Magisterio 
Espanol) című újság (szinte egy időben a magyarországi Néptanítók Lapja újság- 
gal). A lap 5, az 1920-as évektől 6 naponként került kiadásra, és egészen 1934 
végéig adták ki, digitalizált példányai szabadon elérhetők (Biblioteca Virtual). 
A tanítóképzés ügyének szempontjából kiemelhető továbbá a spanyol Nemzeti 
Pedagógiai Múzeum (Museo Pedagógico Nacional) 1882-es létrehozása Madridban, 
mely a tanárok és tanítók képzésének és önképzésének 1941-es megszűnéséig 
fontos központja lett Spanyolországban (Ricbart, Altamira, (Sine anno]). Ennek 
igazgatója a kezdeti években a fentebb már említett Manuel Bartolomé Cossío 
(1857—1935) művészettörténész, tanár, a Szabad Nevelés Társaságának egyik 
legfőbb mozgatórugója volt. Cossío számos fontos oktatásügyi, köztük a tanítók 
helyzetét is érintő spanyol reformjavaslat kidolgozója és benyújtója volt, például 
neki köszönhető, hogy 1883-ban egységessé tették a tanítók és tanítónők fizetését. 


KITEKINTÉS: FELSŐFOKÚ TANÍTÓKÉPZÉS 
A 20, SZÁZAD ELSŐ FELÉBEN 


1909 és 1932 között működött Spanyolországban az első felsőfokú tanítóképző 
(Escuela Superior del Magisterio). Ebben az intézményben képezték a legkiválóbb 
normaiskolák tanárait, valamint a tanfelügyelőket. 1931-ben jelent meg a tanító- 
képzés gyökeres reformját megalapozó , Szakmai terv" (Plan Profesional), amely 
Marcelino Domingo akkori közoktatásügyi miniszter, és az alsószintű iskolák 
hálózatának általános igazgatójaként működő Rodolfo Llopis nevéhez fűződik. 
Ennek egyik eleme volt a koedukáció bevezetése, vagyis a tanító- és tanítónőképzők 
összeolvasztása. A tanítói szakma alapjává az érettségi vizsgát tették, a képzést 
magát 4 évfolyamosra emelték (három elméleti és egy gyakorlati év). Fontosnak 

tartották tehát a tanítóképzés egyetemi szintre emelését, az akadémiai szférához 
való közelítését ( Vega Gil, 1998. 135.). 

A spanyol polgárháború hosszú évekre visszavetette a harmincas évek elején 
megindult fejlődést a tanítóképzés vonatkozásában. 1940-ben például az , Érettségi 
terv" (Plan Bacbillerato) megengedte az érettségit tett állampolgárok számára, hogy 
némi különbözeti vizsga árán (például: Szentírás-történet, zene) tanítói képesítést 
szerezzenek. Az 1942-es , Kulturális terv" (Plan Cultural) vagy más néven a , Tanító- 
képzés ideiglenes terve" (Plan Provisional de Magisterio) újra mereven elkülönítette 
a két nem képzőintézményeit. 1945-ben kelt aztán a , Törvény az alsófokú oktatás- 
ról" (Ley de Educación Primaria), amely 1970-ig, az akkor kiadott , Átfogó oktatási 
törvény" (Ley General de la Educación) megszületéséig érvényben volt, és amely az 
alsószintű oktatást két szintre bontotta: a 6 és 8 éves kor közötti első, és a 8 és 10 
éves kor közötti második lépcsőre. Erre épült a 10-12 éves kor közötti, a speciali- 
zálódásra lehetőséget adó szint. A tanítók képzését is ehhez igazították tartalmilag, 
A tanítóképzőkbe 14 éves kortól lehetett bekerülni, és fennmaradt a nemek szerinti 
elkülönülés. A ma Spanyolországban látható képzési szerkezet csak a II. világháború 
után alakult ki, ám ennek bemutatása kívül esik e tanulmány keretein. 


ÖSSZEGZŐ GONDOLATOK 


A spanyolországi tanítói professziótörténet a magyarországihoz hasonló, ugyan- 
akkor számos részletében attól eltérő. A tanítói munka végzettséghez kötése, a 
tanítóképzés kereteinek és tartalmának folyamatos változása, bővülése mára már 
jól feltárt folyamat, csakúgy, mint a tanítói egyletek és a pedagógiai sajtótermékek 
története, a tanítók számának és bérezésének alakulása. Ez a tanulmány egyrészt 
ennek rövid, magyar nyelvű összefoglalására vállalkozott, másrészt a spanyol 
tanítóság helyzetének korabeli hazai sajtóban történt bemutatását elemezte, 
Érdekes újabb kutatási szál lehet annak a feltárása, hogy a magyar lapok cikkírói 
hogyan és mikor használták (fel) a spanyol adatokat a hazai tanítóság helyzetének 
javítására, érveik erősítésére. 

